b"\n_START_ARTICLE_\nThe Martian\n_START_SECTION_\nTrama\n_START_PARAGRAPH_\nAny 2035, la tripulaci\xc3\xb3 de l'Ares III \xc3\xa9s en una missi\xc3\xb3 amb l'objectiu d'enviar humans a Mart per explorar l'Acidalia Planitia, una plan\xc3\xbaria situada a Mart. Una tempesta de sorra els obliga a tornar a la seva nau Hermes i tornar a la Terra. Durant l'evacuaci\xc3\xb3, l'astronauta Mark Watney rep un impacte d'una antena i es perd en la tempesta. L'\xc3\xbaltima telemetria del seu vestit espacial indica que no hi ha senyals de vida. Amb la resta de la tripulaci\xc3\xb3 en perill, la comandant de la missi\xc3\xb3 Melissa Lewis el d\xc3\xb3na per mort i d\xc3\xb3na l'ordre de marxar sense ell._NEWLINE_Watney es desperta despr\xc3\xa9s de la tempesta i s'encamina cap al \xc2\xabHab\xc2\xbb, la seu de la tripulaci\xc3\xb3 a Mart. Es treu la pe\xc3\xa7a de l'antena de la panxa i el biomonitor del vestit, que ha causat una lectura err\xc3\xb2nia del seu estat, i comen\xc3\xa7a a enregistrar en v\xc3\xaddeo el seu diari de bord. S'adona que l'\xc3\xbanica esperan\xc3\xa7a de ser rescatat \xc3\xa9s l'arribada de la tripulaci\xc3\xb3 de l'Ares IV al cr\xc3\xa0ter de Schiaparelli, a 3,200 quil\xc3\xb2metres quatre anys m\xc3\xa9s tard. Calculant que nom\xc3\xa9s t\xc3\xa9 menjar per sobreviure 300 sols (al voltant de 309 dies), Watney, que \xc3\xa9s bot\xc3\xa0nic i enginyer mec\xc3\xa0nic, improvisa una collita amb s\xc3\xb2l fertilitzat amb els excrements emmagatzemats al buit de la tripulaci\xc3\xb3, l'aigua produ\xc3\xafda de l'extracci\xc3\xb3 d'hidrogen del combustible de coet sobrant posteriorment oxigenat en ser cremat, i patates guardades pel sopar del Dia d'acci\xc3\xb3 de gr\xc3\xa0cies. Comen\xc3\xa7a a modificar l'\xc3\xbanic astrom\xc3\xb2bilfuncional de qu\xc3\xa8 disposa per tal de poder fer viatges llargs per Mart._NEWLINE_Revisant fotografies de sat\xc3\xa8l\xc2\xb7lit de Mart, el director de la missi\xc3\xb3, Vincent Kapoor, i la planificadora de sat\xc3\xa8l\xc2\xb7lit Mindy Park descobreixen que Watney ha sobreviscut. Malgrat les objeccions del controlador de vol de l'Hermes Mitch Henderson, el director de la NASA Teddy Sanders decideix no informar la tripulaci\xc3\xb3 de l'Ares III, creient que els podria distreure de la missi\xc3\xb3._NEWLINE_Watney utilitza l'astrom\xc3\xb2bil per a recuperar la sonda Pathfinder, que es va silenciar el 1997. Usant la seva c\xc3\xa0mera, estableix una comunicaci\xc3\xb3 rudiment\xc3\xa0ria amb l'equip JPL. La NASA instrueix Watney per a modificar l'astrom\xc3\xb2bil i enlla\xc3\xa7ar-se amb el Pathfinder i poder-se comunicar via text. Watney s'enfada pel fet que no s'hagi informat a la resta de la tripulaci\xc3\xb3 de la seva superviv\xc3\xa8ncia i Sanders autoritza Henderson d'informar-los._NEWLINE_Henderson i el director de la JPL Bruce Ng, ideen un pla per enviar una sonda espacial a Mart per  abastir Watney amb prou menjar com per sobreviure fins a l'arribada de l'Ares IV. Quan el compartiment del Hab explota per descompressi\xc3\xb3, destruint la collita de Watney, Sanders ordena a l'equip d'accelerar la missi\xc3\xb3 d'abastiment saltant-se inspeccions de seguretat. La sonda d'abastiment explota despr\xc3\xa9s d'enlairar-se._NEWLINE_La China National Space Administration (CNSA) ofereix a la NASA el Taiyang Shen, un coet accelerador capa\xc3\xa7 de portar c\xc3\xa0rrega \xc3\xbatil fins a Mart. Mentrestant, l'astrodinamicista Rich Purnell determina la traject\xc3\xb2ria per tornar l'Hermes a Mart de forma m\xc3\xa9s r\xc3\xa0pida, usant elel Taiyang Shen per a abastir-lo durant divuit mesos m\xc3\xa9s. Sanders rebutja el pla, refusant posar en perill la tripulaci\xc3\xb3, per\xc3\xb2 Henderson envia els detalls a l'Hermes subrept\xc3\xadciament. Lewis i la resta de la tripulaci\xc3\xb3 voten de forma un\xc3\xa0nime a favor d'executar el pla, i la NASA -que no pot evitar el pla- procedeix amb l'abastiment, ja que l'Hermes vola prop de la Terra._NEWLINE_Despr\xc3\xa9s de 461 sols, Watney comen\xc3\xa7a el viatge de 90 sols que el portar\xc3\xa0 al cr\xc3\xa0ter de Schiaparelli, on el vehicle Mars Ascent (MAV) de la missi\xc3\xb3 Ares IV ha aterrat pr\xc3\xa8viament. Per quedar amb la tripulaci\xc3\xb3 de l'Hermes, Watney fa modificacions dr\xc3\xa0stiques per reduir-ne la seva massa, traient-ne equipament, incloses les finestres, el nose cone (una part del coet) i els panells exteriors. Amb Watney a bord del MAV, la tripulaci\xc3\xb3 de l'Hermes el llan\xc3\xa7a de forma remota, per\xc3\xb2 no a la velocitat i la dist\xc3\xa0ncia planejades. L'Hermes utilitza els seus propulsors de maniobra per a canviar la traject\xc3\xb2ria i la descompressi\xc3\xb3 explosiva de la seva pr\xc3\xb2pia atmosfera interna per ajustar-ne la velocitat. Lewis utilitza la Manned Maneuvering Unit, propulsada amb nitrogen en estat gas\xc3\xb3s, per a apropar-se a la nau de Watney, per\xc3\xb2 no hi pot arribar. Watney perfora el globus del seu vestit de pressi\xc3\xb3 i utilitza l'aire que se n'escapa com a propulsor per arribar a la Lewis. Finalment, la tripulaci\xc3\xb3 es reuneix amb l'alegria de tot el m\xc3\xb3n._NEWLINE_Despr\xc3\xa9s de tornar a la Terra, Watney comen\xc3\xa7a una nova vida com a instructor de superviv\xc3\xa8ncia per a nous aspirants a astronauta. Anys despr\xc3\xa9s, en el llan\xc3\xa7ament de l'Ares V, els participants en el salvament d'en Watney han tornat a les seves vides anteriors o n'han comen\xc3\xa7at de noves."